Нобэ
США-м щагъэлъапIэ дохутырым и махуэр
Урысей вулканологхэм я махуэщ. 1956 гъэм Камчаткэм «къыщыушащ» Безымянный вулканыр икIи абы мафIэрэ гъуэзрэ кърихуу хуежьащ. Аращ урысей IэщIагъэлIхэм зи щытыкIэр и кIэм нэсу япэу яджа вулканыр.
1856 гъэм Кърым зауэр иухащ.
1867 гъэм Урысейм и пащтыхь Александр ЕтIуанэм и унафэкIэ Аляскэ щIыналъэр США-м иращащ. Абы теухуа зэгурыIуэныгъэм Iэ щытрадзащ Вашингтон.
1970 гъэм япэу ягъэлъэгъуащ Мотыль Владимир триха «Белое солнце пустыни» фильмыр.
1981 гъэм США-м и президент Рональд Рейган яукIыну хэтащ. Вашингтон дэт «Хилтон» хьэщIэщым къыщыпсэлъауэ къыщIэкIыжрэ пэт, Рейганрэ абы щIыгъуа цIыхуищымрэ кIэрахъуэкIэ зыгуэр къеуэри, плIыри уIэгъэ ищIауэ щытащ.
Голландием щыщ сурэтыщI, дунейм щынэхъ цIэрыIуэ дыдэхэм хабжэ Винсент ван Гог къызэралъхурэ илъэси 163-рэ ирокъу.
Авиаконструктор щэджащэ, академик, генерал-полковник, «Социалист Лэжьыгъэм и ЛIыхъужь» цIэр щэнейрэ зыхуагъэфэща, Сталиным и цIэр зезыхьэ саугъэтыр блэнейрэ зрата Ильюшин Сергей къызэралъхурэ илъэси 122-рэ ирокъу.
Олимп джэгухэм бэнэкIэ хуитымкIэ я чемпион Аталай (Нагъуэ) Мэхьмуд къызэралъхурэ илъэс 82-рэ ирокъу.
УэрэджыIакIуэ, КъБР-м щIыхь зиIэ и артист Дэбагъуэ Хьэсэн къызэралъхурэ илъэс 75-рэ ирокъу.
Актёр, РСФСР-м и цIыхубэ артист Толубеев Андрей къызэралъхурэ илъэс 71-рэ ирокъу.
ТхакIуэ, публицист, жылагъуэ лэжьакIуэ цIэрыIуэ, ЩIДАА-м и академик, УФ-м щэнхабзэмкIэ щIыхь зиIэ и лэжьакIуэ, КъБР-м, АР-м, КъШР-м щIыхь зиIэ я журналист ХьэфIыцIэ Мухьэмэд и ныбжьыр илъэс 70 ирокъу.
КъБР-м и къэрал Музыкэ театрым и уэрэджыIакIуэ, УФ-м щIыхь зиIэ и артист Хъупсырджэн Албэч и ныбжьыр илъэс 60 ирокъу.
КъБР-м и къэрал, жылагъуэ лэжьакIуэ Бажэ Дотий и ныбжьыр илъэс 58-рэ ирокъу.
«Адыгэ псалъэ» газетым и редактор нэхъыщхьэм и къуэдзэ, КъБР-м щIыхь зиIэ и журналист ЖьэкIэ-мыхъу Маринэ къыщалъхуа махуэщ.
Жылагъуэ лэжьакIуэ, спортым и мастер, УФ-м щIыхь зиIэ и тренер Къардэн Хьэсэн и ныбжьыр илъэс 43-рэ ирокъу.
Дунейм и щытыкIэнур
«pogoda.yandex.ru» сайтым зэритымкIэ, Налшык уфауэ щыщытынущ, уэшх къыщешхынущ. Хуабэр махуэм градуси 7 — 8, жэщым градуси 3 — 5 щыхъунущ.
